Stanovisko Európskeho hospodárskeho a sociálneho výboru – Návrh nariadenia Európskeho parlamentu a Rady o spoločných pravidlách na zabezpečenie základnej leteckej prepojenosti vzhľadom na vystúpenie Spojeného kráľovstva Veľkej Británie a Severného Írska z Únie

[COM(2018) 893 final – 2018/0433 (COD)]

(2019/C 190/07)

Hlavný spravodajca: Jacek KRAWCZYK

Konzultácia Európsky parlament, 14.1.2019 Rada, 14.1.2019 Právny základ článok 100 ods. 2 a článok 304 Zmluvy o fungovaní Európskej únie Príslušná sekcia sekcia pre dopravu, energetiku, infraštruktúru a informačnú spoločnosť Rozhodnutie predsedníctva 22.1.2019 Prijaté v pléne 20.2.2019 Plenárne zasadnutie č. 541 Výsledok hlasovania (za/proti/zdržalo sa) 77/1/0

1. Závery a odporúčania

1.1. Európsky hospodársky a sociálny výbor (EHSV) dôsledne poukazoval na dôležitosť a veľkosť jednotného európskeho leteckého priestoru ako faktora hospodárskeho rastu, prosperity a zachovania medzinárodnej konkurencieschopnosti Európy. Po nadobudnutí účinnosti rozhodnutia Spojeného kráľovstva ukončiť členstvo v Európskej únii (brexit) všetky odvetvia hospodárstva Spojeného kráľovstva nebudú viac pevnou súčasťou jednotného európskeho trhu; jeho letecká doprava už nebude využívať výhody jednotného európskeho leteckého priestoru ani sa na ňom podieľať.

1.2. Posúdenie vplyvu brexitu na dôležitú leteckú dopravu medzi EÚ a Spojeným kráľovstvom bude závisieť od schopnosti Spojeného kráľovstva a inštitúcií EÚ rýchlo prijať vhodné regulačné opatrenia na zabezpečenie vysokej úrovne konkurencieschopnosti medzi leteckou dopravou EÚ27 a Spojeného kráľovstva.

1.3. V prípade čoraz pravdepodobnejšieho scenára bez dohody o vystúpení by sa na letecké služby medzi Spojeným kráľovstvom a EÚ prestali uplatňovať právne predpisy EÚ, a to konkrétne nariadenie Európskeho parlamentu a Rady (ES) č. 1008/2008 ( 1 ) . Tým sa vytvára právna neistota a ohrozuje stabilita plánovania a nepretržitá prepojenosť služieb medzi Spojeným kráľovstvom a EÚ.

1.4. Návrh nariadenia Európskeho parlamentu a Rady o spoločných pravidlách na zabezpečenie základnej leteckej prepojenosti vzhľadom na vystúpenie Spojeného kráľovstva Veľkej Británie a Severného Írska z Únie (ďalej len „nariadenie“) je dočasným riešením a krízovým plánom na zníženie dôsledkov tzv. tvrdého brexitu. Navrhované opatrenia sú jediným realistickým spôsobom, ako zmierniť možné vážne negatívne dôsledky, ktoré možno očakávať v leteckej doprave, ak sa dohoda o vystúpení neratifikuje pred 29. marcom 2019.

1.5. Nariadením sa Komisii a vláde Spojeného kráľovstva poskytne ďalší čas na dojednanie komplexnej dohody o poskytovaní leteckých služieb, ktorá by sa potom stala regulačným rámcom pre leteckú dopravu medzi EÚ a Spojeným kráľovstvom. Zabezpečí sa ním tiež základná letecká prepojenosť medzi EÚ a Spojeným kráľovstvom.

1.6. Rokovania o dohode o poskytovaní leteckých služieb medzi EÚ a Spojeným kráľovstvom sa budú musieť realizovať bezodkladne, aby sa opätovne stanovil právny základ pre spoľahlivú hospodársku súťaž leteckých dopravcov oboch strán. EHSV je pripravený poskytnúť relevantné príspevky organizácií občianskej spoločnosti z krajín EÚ27. EHSV v záujme európskeho hospodárstva, občanov a pracovníkov nabáda EÚ a Spojené kráľovstvo, aby čo najskôr prijali komplexnú dohodu o poskytovaní leteckých služieb, ktorá je jediným právnym základom otvoreného a konkurencieschopného trhu leteckej dopravy.

1.7. Po predložení žiadosti Spojeného kráľovstva o ukončenie členstva v EÚ podľa článku 50 vypracovala Komisia ucelenú rokovaciu stratégiu a s úplným a jednotným súhlasom všetkých inštitúcií EÚ ju dôsledne a transparentne implementovala ( 2 ) . EHSV vyzdvihuje jednotu Európskej komisie, Európskeho parlamentu a členských štátov. Jednotný prístup je v záujme občanov EÚ. Platí to rovnako aj v prípade civilného letectva.

1.8. EHSV podporuje hlavnú myšlienku navrhovaného nariadenia ako krízového opatrenia na zabezpečenie základnej leteckej prepojenosti, pričom toto nariadenie nemožno považovať za doplnenie nariadenia (ES) č. 1008/2008 alebo dokonca za jednostrannú dohodu o vystúpení. Práva obsiahnuté v navrhovanom nariadení sú správne časovo a účelovo obmedzené. Obmedzenie obchodných príležitostí na poskytovanie služieb tretej a štvrtej slobody medzi EÚ a Spojeným kráľovstvom je logické a konzistentné. Ďalšie obchodné príležitosti pre letecké spoločnosti EÚ a Spojeného kráľovstva musia byť predmetom rokovaní o budúcej dohode o poskytovaní leteckých služieb medzi EÚ a Spojeným kráľovstvom.

1.9. V snahe zabezpečiť základnú prepojenosť a spravodlivú hospodársku súťaž obsahuje navrhované nariadenie niekoľko kritérií a postupov, ako je obmedzenie celkového počtu letov (frekvencií) počas letných a zimných sezón IATA ( 3 ) , koncepcia „rovnocennosti“práv ( 4 ) a právomoc Komisie obmedziť, zmeniť alebo zrušiť práva ( 5 ) . EHSV odporúča, aby sa v záujme lepšieho zohľadnenia aktuálnych trhových podmienok referenčné obdobie skončilo 29. marca 2019 (celá letná a zimná sezóna IATA 2018/2019).

1.10. Vzhľadom na hospodárske a sociálne dôsledky vyplývajúce z tohto najhoršieho scenára je nevyhnutné, aby Komisia vytvorila transparentný a dôkladný mechanizmus monitorovania. V rámci takéhoto mechanizmu by sa malo počítať aj s úzkou spoluprácou Komisie so sociálnymi partnermi a organizáciami občianskej spoločnosti pred prechodným obdobím a počas neho a pri rokovaniach o novej dohode o poskytovaní leteckých služieb. Takéto monitorovanie musí zahŕňať aj ochranu cestujúcich, pracovníkov a environmentálne normy.

1.11. Podľa názoru EHSV by si pracovníci leteckej dopravy zo Spojeného kráľovstva mali zachovať práva vyplývajúce z právnych predpisov EÚ, ktoré sa týkajú okrem iného pracovného času posádky, dočasnej agentúrnej práce, obmedzení času letu, smernice o prevode podnikov a pod. s cieľom zachovať rovnaké podmienky v porovnaní s dopravcami EÚ.

2. Všeobecné pripomienky

2.1. Právny základ pre poskytovanie leteckých dopravných služieb v rámci územia EÚ

Ako sa uvádza v dôvodovej správe (6), zvrchované štáty organizujú leteckú dopravu prostredníctvom dvojstranných dohôd o poskytovaní leteckých služieb. Po liberalizácii leteckej dopravy v rámci územia EÚ sa však sloboda leteckých dopravcov členských štátov poskytovať letecké služby v rámci územia EÚ riadi výlučne nariadením (ES) č. 1008/2008. V tomto nariadení sa stanovujú aj pravidlá udeľovania licencií predmetným dopravcom. V prípade neexistencie dohody o vystúpení by sa letecké služby medzi Spojeným kráľovstvom a členskými štátmi prestali riadiť týmto nariadením, a preto by od 30. marca 2019 neexistoval medzi Spojeným kráľovstvom a členskými štátmi žiadny právny základ pre poskytovanie leteckých služieb príslušnými dopravcami. Okrem toho by dopravcovia Spojeného kráľovstva stratili prevádzkovú licenciu Únie.

Hoci štáty môžu na základe vzájomného porozumenia a reciprocity schvaľovať letové poriadky, ktoré na danú leteckú sezónu predložia určené letecké spoločnosti, tieto ad hoc povolenia nezaručujú stabilitu plánovania a v prípade letov medzi Spojeným kráľovstvom a členskými štátmi EÚ by spôsobili len ťažko zvládnuteľnú administratívnu záťaž. Zároveň by vznikla pomerne kontroverzná právna otázka, či by si EÚ ponechala výlučné právomoci dojednať podmienky dohody o poskytovaní leteckých služieb medzi EÚ a Spojeným kráľovstvom, bez ktorej by nemohli členské štáty vydávať platné povolenia na vykonávanie letov. Preto je nevyhnutné vytvoriť právny základ pre prevádzkovanie leteckých služieb medzi EÚ a Spojeným kráľovstvom po 29. marci 2019.

2.2. Dohoda o vystúpení – dôsledky pre leteckú dopravu

EÚ a Spojené kráľovstvo dojednali dohodu o vystúpení, ktorá obsahuje opatrenia, ktoré sa majú prijať na uľahčenie prechodu Spojeného kráľovstva zo štatútu členského štátu na štatút tretej krajiny. Táto dohoda by sa dotkla všetkých odvetví hospodárstva. Počas prechodného obdobia by sa na Spojené kráľovstvo uplatňovali platné právne predpisy EÚ a zároveň právne predpisy EÚ, ktoré vstúpia do platnosti počas tohto prechodného obdobia; Spojené kráľovstvo by sa však aktívne nezúčastňovalo na rozhodovacom procese EÚ vrátane rozhodovacieho procesu v rámci agentúr EÚ, ako je napríklad Európska agentúra pre bezpečnosť letectva (EASA). Tento stav by pokračoval až dovtedy, kým by sa medzi Spojeným kráľovstvom a EÚ27 neuzavrela nová dohoda o poskytovaní leteckých služieb.

2.2.1. Medzinárodné dohody uzatvorené EÚ

Po brexite bude musieť Spojené kráľovstvo pravdepodobne opätovne dojednať viac ako 750 medzinárodných dohôd, ktoré EÚ uzatvorila v mene členských štátov. Patria medzi ne viaceré dohody týkajúce sa letectva, najmä komplexná dohoda medzi EÚ a USA o poskytovaní leteckých služieb, ktorá sa na Spojené kráľovstvo prestane uplatňovať. Všetky dohody o poskytovaní leteckých služieb, ktoré uzatvorila EÚ na základe výlučnej právomoci, sa na Spojené kráľovstvo po jeho vystúpení z EÚ prestanú uplatňovať. Podobne Spojené kráľovstvo nebude môcť viac požívať výhody vyplývajúce z akejkoľvek dohody uzatvorenej na základe spoločných právomocí a poskytujúcej výhody „členským štátom EÚ“. EÚ sa v dohode o vystúpení zaviazala oznámiť všetkým medzinárodným stranám dohôd EÚ o poskytovaní leteckých služieb, že počas prechodného obdobia by mali Spojené kráľovstvo považovať za členský štát EÚ. Je však na uvážení tretej strany, či tak urobí; tretie krajiny nie sú viazané dohodou o vystúpení, aby Spojenému kráľovstvu poskytovali výhody aj po 29. marci 2019.

2.2.2. Aspektmi údržby, opravy a generálnej opravy, leteckej výroby, opravárenských zariadení, ako aj bezpečnostných noriem sa zaoberá stanovisko EHSV na tému Bezpečnosť letectva po brexite (TEN/688).

3. Návrh nariadenia

3.1. Súvislosti

V snahe zmierniť možné vážne prerušenia leteckej dopravy medzi EÚ a Spojeným kráľovstvom v prípade scenára bez ratifikovanej dohody o vystúpení prijala Komisia dva návrhy nariadení:

— návrh o spoločných pravidlách na zabezpečenie základnej leteckej prepojenosti vzhľadom na vystúpenie Spojeného kráľovstva Veľkej Británie a Severného Írska z Únie [COM(2018) 893 final – 2018/0433 (COD)], ktorý je predmetom tohto stanoviska, a

— návrh o určitých aspektoch bezpečnosti letectva vzhľadom na vystúpenie Spojeného kráľovstva Veľkej Británie a Severného Írska z Únie [COM(2018) 894 final – 2018/0434 (COD)] (7).

Prijaté opatrenia sú núdzovými opatreniami v konkrétnych oblastiach práva Únie v prípade absencie dohody o vystúpení. Týchto niekoľko opatrení treba považovať za mimoriadne kroky na ochranu základných záujmov Európskej únie a jej občanov v prípade takéhoto scenára.

Komisia predovšetkým zdôrazňuje, že by nemali replikovať výhody členstva v EÚ ani anticipovať podmienky plánovaného prechodného obdobia. EÚ prijme opatrenia jednostranne (s možnosťou kedykoľvek ich zrušiť) a budú sa na ne uplatňovať časové obmedzenia v závislosti od odvetvia. Okrem toho sa musí dodržiavať zakotvené rozdelenie právomocí a vnútroštátne opatrenia musia byť v súlade s právnymi predpismi EÚ. Napokon by nemali nahrádzať nedostatočnú pripravenosť alebo nedostatočné včasné opatrenia.

3.2. Navrhované opatrenia

3.2.1. Cieľom návrhu nariadenia je zabezpečiť počas obdobia 12 mesiacov základnú leteckú prepojenosť medzi Spojeným kráľovstvom a EÚ. Týmto návrhom sa leteckým dopravcom Spojeného kráľovstva udeľuje právo lietať ponad územie EÚ bez pristátia, uskutočňovať zastávky na území Únie na iné ako dopravné účely a poskytovať priame spojenia medzi územím Spojeného kráľovstva a EÚ bez ohľadu na to, či ide o služby pre cestujúcich alebo služby určené na prepravu nákladu alebo o pravidelné alebo nepravidelné služby ( 8 ) . Predovšetkým sa navrhuje, aby sa kapacita letov obmedzila na počet letov (frekvencií) spred brexitu počas zimných a letných sezón IATA roku 2018 ( 9 )

3.2.2. de iure a de facto rovnocenné s právami, ktoré sa navrhovaným nariadením udeľujú dopravcom Spojeného kráľovstva. V opačnom prípade alebo ak sa bude úroveň práv medzi jednotlivými dopravcami líšiť, môže Komisia na základe vlastného uváženia uložiť ďalšie kapacitné obmedzenia, požadovať od členských štátov, aby odmietli, pozastavili alebo zrušili prevádzkové oprávnenia, alebo aby prijali iné vhodné opatrenia Práva udelené dopravcom Spojeného kráľovstva navyše závisia od dodržiavania zásady rovnocennosti práv, čo v podstate znamená, že Komisia bude monitorovať, či sú dopravcom EÚ udelené právarovnocenné s právami, ktoré sa navrhovaným nariadením udeľujú dopravcom Spojeného kráľovstva. V opačnom prípade alebo ak sa bude úroveň práv medzi jednotlivými dopravcami líšiť, môže Komisia na základe vlastného uváženia uložiť ďalšie kapacitné obmedzenia, požadovať od členských štátov, aby odmietli, pozastavili alebo zrušili prevádzkové oprávnenia, alebo aby prijali iné vhodné opatrenia ( 10 ) . Komisia môže uplatniť rovnaké obmedzenia v prípadoch, keď zistí, že nie je zaručená spravodlivá hospodárska súťaž, napríklad ak Spojené kráľovstvo poskytne svojim dopravcom subvencie alebo ak sú leteckí dopravcovia EÚ diskriminovaní ( 11 )

4. Konkrétne pripomienky

4.1. Zmrazenie kapacity

4.1.1. Európske zainteresované strany sa rôznili v názoroch na potrebu stanoviť strop pre ponúkanú kapacitu ( 16 ) . Kľúčovým argumentom pre odstránenie stropu je očakávaný rast trhu na úrovni 6 % v nadchádzajúcich rokoch.

4.1.2. EHSV však súhlasí s Komisiou, že účelom tohto nariadenia nie je rozšíriť uplatniteľnosť nariadenia (ES) č. 1008/2008 ani zabezpečiť de facto plne funkčný jednotný európsky trh leteckej dopravy. Keďže sa nariadenie vzťahuje na frekvencie, a teda na ponúkanú kapacitu, skutočne zasahuje do dynamiky trhu. Avšak vzhľadom na brexit a absenciu akéhokoľvek iného dohodnutého opatrenia, akým je napríklad dohoda o vystúpení, sú potrebné naliehavé opatrenia. Nariadenie treba preto vnímať v kontexte politickej neschopnosti prijať vhodnú dohodu o vystúpení, ktorou by sa na obmedzené obdobie predĺžil právny základ a ktorou by sa zároveň Spojené kráľovstvo zaviazalo prijať opatrenia ako tretia krajina. Bez takejto dohody o vystúpení je fungovanie všetkých odvetví hospodárstva, najmä leteckej dopravy, vážne ohrozené.

4.1.3. Kapacita ponúkaná prostredníctvom tohto nariadenia preto nie je odrazom fungujúceho trhu, ale odrazom naliehavého krízového opatrenia. Bez tohto nariadenia sú dopravcovia Spojeného kráľovstva vystavení vážnemu riziku, že ich prevádzková licencia EÚ bude zrušená. Nariadením možno zabezpečiť základnú leteckú prepojenosť. Okrem toho strop poskytuje členským štátom istotu v tom, že žiadny členský štát nemôže schváliť ďalšie frekvencie, a takisto je jasné, na akom základe možno prijať prípadné potrebné nápravné opatrenia. Stropom stanoveným pre frekvencie sa zdôrazňuje dočasná a naliehavá krízová povaha nariadenia. Koniec referenčného obdobia by sa mal stanoviť na 29. marca 2019 (celá letná a zimná sezóna IATA 2018/2019), aby sa lepšie zohľadnili súčasné trhové podmienky. Strop sa bude uplatňovať počas obdobia potrebného na uzatvorenie novej dohody o poskytovaní leteckých služieb (maximálne 12 mesiacov).

4.1.4. EHSV podporuje časovo obmedzený strop frekvencií, ktorým sa zdôrazňuje dočasná a cielená krízová povaha opatrenia. V záujme európskeho hospodárstva a jeho pracovníkov však EHSV nabáda EÚ a Spojené kráľovstvo, aby čo najskôr prijali komplexnú dohodu o poskytovaní leteckých služieb, ktorá je jediným právnym základom otvoreného a konkurencieschopného trhu leteckej dopravy.

4.2. Rozšírenie na dohody o spoločnom využívaní kódu a dohody o prenájme

4.2.1. EHSV zastáva názor, že začlenením ustanovení o pokračovaní uplatňovania dohôd o spoločnom využívaní kódu a dohôd o prenájme by sa účel nariadenia prekročil. Tieto obchodné dohody nemožno chápať tak, že patria do kategórie poskytovania základnej prepojenosti medzi dvoma stranami. Právnym základom takýchto obchodných dohôd je nariadenie (ES) č. 1008/2008. Ak sa má v týchto dohodách pokračovať, budú sa musieť zahrnúť do budúcej komplexnej dohody o poskytovaní leteckých služieb medzi EÚ a Spojeným kráľovstvom.

4.3. Rozšírenie činností týkajúcich sa piatej slobody (nákladnej dopravy)

4.3.1. V nariadení sa stanovuje hlavný prvok prepojenosti, ktorým je letecká služba medzi dvoma krajinami: tretia a štvrtá sloboda dopravných práv. Nariadenie zahŕňa aj technické práva a prvú a druhú slobodu dopravných práv. Všetky práva presahujúce základnú prepojenosť medzi dvoma krajinami nemôžu patriť do rozsahu pôsobnosti tohto nariadenia, ktorého cieľom nie je stanoviť nové obchodné príležitosti alebo dokonca rozšíriť právny základ všetkých súčasných operácií. EHSV sa domnieva, že rozšírenie dočasne udelených obchodných práv nad rámec tretej a štvrtej slobody práv by nebolo v súlade s účelom a dôvodom navrhovaného nariadenia.

4.4. Dôsledky na požiadavky týkajúce sa vlastníctva a kontroly

4.4.1. Podľa názoru EHSV by sa požiadavky týkajúce sa vlastníctva a kontroly podľa nariadenia (ES) č. 1008/2008 nemali meniť z dôvodu brexitu. V návrhu nariadenia by sa malo počítať s dostatočným dodatočným obdobím, aby v prípade, že leteckej spoločnosti EÚ hrozí po brexite strata prevádzkovej licencie EÚ, mohla táto letecká spoločnosť na základe súhlasu Komisie prispôsobiť svoju vlastnícku štruktúru.

4.5. Výnimka z uplatňovania nariadenia Európskeho parlamentu a Rady (ES) č. 868/2004 (17) na dopravu poskytovanú leteckými dopravcami Spojeného kráľovstva do EÚ

4.5.1. Podľa názoru EHSV by sa nariadenie (ES) č. 868/2004 malo uplatňovať ako nástroj bez výnimiek, pretože inak by sa tým vytvoril precedens pre budúce uplatňovanie tohto nástroja, ktorý slúži na ochranu obchodu. Takáto výnimka navyše nie je potrebná, pretože v samotnom nariadení sa stanovujú opatrenia, ktoré možno aktivovať v prípade, že ich Komisia považuje za potrebné na neutralizáciu diskriminačných krokov voči dopravcom EÚ.

4.6. Článok týkajúci sa rovnocennosti

4.6.1. Obavy vyvoláva článok týkajúci sa rovnocennosti práv, ktorý umožňuje Komisii vyzvať členské štáty, aby zrušili alebo obmedzili práva dopravcov Spojeného kráľovstva na poskytovanie služieb. Tento článok skutočne možno vykladať rôzne a nie je vôbec isté, či si ho všetky členské štáty budú vykladať podobným spôsobom. Jeho hlavnou výhodou je, že sa ním predchádza automatickým postihom leteckých spoločností, čím sa znižuje úroveň povinnosti zasiahnuť na trhu. Vzhľadom na dočasnú povahu nariadenia je vhodnejší pragmatickejší prístup než formalistický mechanizmus založený na odplate, ktorý implikujú ustanovenia tohto článku.

4.6.2. EHSV uznáva výhody „ de facto alebo de iure rovnocennosti práv“, ktoré sa uvádzajú v článku 4 návrhu nariadenia, ako prostriedku na zabezpečenie spravodlivej hospodárskej súťaže a rovnakých podmienok pre letecké spoločnosti ponúkajúce služby medzi EÚ a Spojeným kráľovstvom. V prípade absencie dohody o vystúpení by už letecké spoločnosti Spojeného kráľovstva neboli viazané právnymi predpismi EÚ, týkajúcimi sa napríklad ochrany spotrebiteľa a systému obchodovania s emisiami, ani usmerneniami o štátnej pomoci. Je však nielen v záujme leteckých spoločností, ale aj v záujme občanov EÚ lepšie porozumieť tomu, v akých prípadoch by sa určité služby mohli ukončiť, aby sa stanovila „faktická alebo právna“rovnocennosť práv.

4.6.3. EHSV preto odporúča, aby Komisia zabezpečila harmonizované vykonávanie tohto ustanovenia a aby prípadne poskytla konkrétnejšie príklady situácií, ktoré by odôvodňovali prijatie nápravných opatrení zo strany EÚ.

4.7. Podľa názoru EHSV by si pracovníci leteckej dopravy zo Spojeného kráľovstva mali zachovať práva vyplývajúce z právnych predpisov EÚ, najmä zo smernice o pracovnom čase, smernice o agentúrach dočasného zamestnávania, z predpisov o obmedzení času letu, smernice o európskej zamestnaneckej rade, smernice o prevode podnikov atď. s cieľom zachovať skutočne rovnaké podmienky v porovnaní s dopravcami Únie.

V Bruseli 20. februára 2019 Predseda Európskeho hospodárskeho a sociálneho výboru Luca JAHIER

(1) Nariadenie Európskeho parlamentu a Rady (ES) č. 1008/2008 z 24. septembra 2008 o spoločných pravidlách prevádzky leteckých dopravných služieb v Spoločenstve (Ú. v. EÚ L 293, 31.10.2008, s. 3).

(2) COM(2018) 556 final/2; COM(2018) 880 final

(3) COM(2018) 893 final, článok 3 ods. 2

(4) COM(2018) 893 final, článok 4

(5) COM(2018) 893 final, články 4 a 5.

(6) COM(2018) 895 final.

(7) Stanovisko EHSV na tému Bezpečnosť letectva po brexite, TEN/688 (pozri stranu 37 v úradnom vestníku).

(8) COM(2018) 893 final, článok 3 ods. 1

(9) COM(2018) 893 final, článok 3 ods. 2

(10) COM(2018) 893 final, článok 4

(11) COM(2018) 893 final, článok 5

(12) COM(2018) 893 final, článok 6

(13) COM(2018) 893 final, článok 7

(14) COM(2018) 893 final, článok 8

(15) COM(2018) 893 final, článok 9

(16) COM(2018) 893 final – 2018/0433 (COD).

(17) Nariadenie Európskeho parlamentu a Rady (ES) č. 868/2004 z 21. apríla 2004 o ochrane voči ujme spôsobenej leteckým dopravcom spoločenstva subvencovaním a nekalými cenovými praktikami pri poskytovaní leteckých dopravných služieb zo štátov, ktoré nie sú členmi Európskeho spoločenstva (Ú. v. EÚ L 162, 30.4.2004, s. 1).